Polisi wamkamata mwanamume aliyempa mtoto pombe Krismasi

KIRINYAGA 
Polisi wamkamata mwanamume aliyempa mtoto pombe Krismasi 
MWANAUME aliyemlazimisha mvulana mwenye umri wa miaka miwili kunywa pombe wakati wa sherehe za Krismasi, alikamatwa na polisi katika kaunti ya Kirinyaga. 
Mshukiwa huyo alinyakwa baada ya sherehe hizo kisha akazuiliwa katika kituo cha polisi cha Nguka kufuatia amri ya Mkuu wa polisi wa eneo hilo David Muriithi. 
Kulingana na wenyeji, mshukiwa huyo alimshawishi mtoto huyo na wakaelekea kwenye baa ya karibu ambapo alimlazimisha kunywa bia hadi akalewa chakari. 
Wazazi wa watoto hao walipata vidokezi kuhusiana na kisa hicho kisha wakampeleka mwana wao hadi hospitalini ambako alitibiwa na akaruhusiwa kuenda nyumbani. 
Baadaye walipiga ripoti kuhusu suala hilo kwa chifu ambaye aliamuru kukamatwa kwa mwanamume huyo mwenye umri wa miaka 30. 
Afisa huyo wa utawala alimshutumu mshukiwa kumshawishi mtoto huyo kushiriki ulevi na akaonya kwamba hatua kali za kisheria zitachukuliwa dhidi yake.